En stor brist i DBU's billetsystem op til pokalfinalen mellem FC København og Brøndby gør, at folk uden sæsonkort, for eksempel Brøndby-fans, kan få adgang til billetter, som egentlig er tiltænkt FCK's sæsonkortholdere

Det er den største højrisiko kamp i mange år, når FC København og Brøndby Kristi himmelfartsdag mødes i pokalfinalen i Parken.

Som altid når de to lokalrivaler mødes, er der risiko for ballade, og et hul i DBU's billetsalgssystem har forstærket den risiko.

Brøndby-fans har via et meget enkelt trick kunnet købe billetter til FCK’s fantribune. De er gået ind via det link, som FCK’s sæsonkortholdere skal bruge for at købe billetter til deres afsnit.

Her skal man indtaste sit sæsonkort-ID for at få adgang til at købe billetter, og det er her, at sikkerhedsbristen er opstået.

Ved at trykke fire vilkårlige tal er det ganske enkelt at få adgang til at købe op til otte billetter på afsnittet.

Ekstra Bladet har forsøgt med det lille trick, som i øjeblikket florerer på Brøndby-debatforummet på fansiden Blok 4, og det tog os ikke mange sekunder at ramme fire tal, der gav adgang til køb af billetter.

Artiklen fortsætter under billederne:







Kunne købe over 50 billetter

Flere gange ramte vi ’fire rigtige’ og har derfor haft adgang til at købe over 50 ’FCK-billetter’ på B-tribunen, men nøjedes med at købe to for at illustrere, hvor enkelt det var at omgå det system, der skulle forhindre, at Brøndby-fans købte billetter til FCK-afsnittet – og omvendt.



Der har været tryk på billetsalget, så selv om Brøndby-fans har kunnet omgå systemet og købe billetter til FCK-afsnittet, så kommer de til at være kraftigt i undertal der, da langt de fleste billetter for længst var afsat til fans af mestrene.

I øjeblikket er det kun på afsnittet B1 og B11 på den øvre tribunen, at der stadig er ledige pladser. Ifølge Ekstra Bladets oplysninger skulle det dreje sig om under 400 pladser, før der kan meldes alt udsolgt på B-tribunen.

Har man som Brøndby-fan købt billet på FCK-tribunen, vil det være meget dumt at møde op i Parken Kristi himmelfartsdag i gult og skråle Brøndby. I så fald vil man blive afvist ved indgangen.

DBU melder allerede om udsolgt til neutrale afsnit. Altså, afsnit, der hverken er tiltænkt sæsonkortholdere af FCK eller Brøndby.

Samtidig melder DBU om, at de to finaleklubber håndterer eventuelle restsalg til de respektive fangruppers tribuner.

DBU's kommunikationschef, Jakob Høyer, ærgrer sig over hullet i sikkerheden, men afviser, at det er et stort problem.

- I forbindelse med billetsalg til fangrupper har vi sendt en sms med et link, hvor de skal taste sig ind. Derfra skal de taste en kode. Nogle har skulle taste 10 cifre, andre fire cifre. Og så skal du virkelig tage mange chancer. Så det er muligt at snyde sig til billetter. Det må vi så tage til efterretning, siger han til Ekstra Bladet og fortsætter:

- Jeg anser det ikke for at være et kæmpe problem. Det her er nye tilfælde. Hvis der er nogen, der oplever det, så undersøger vi, hvordan det kunne lade sig gøre, og hvordan vi kunne hjælpe, fastslår Jakob Høyer.

Han understreger, at DBU vil se på håndteringen af billetsalget, når finalen er spillet:

- Det har ikke været nødvendigt med en ekstra sikkerhedskode i andre tilfælde af billetsalg. Når det hele er overstået, må vi evaluere på, hvad der har fungeret og ikke har fungeret.

- Det kan godt være, det kan blive endnu sværere, men vi er i en verden, at hvis man vil snyde, kan man snyde. Vi oplever ikke mange klager fra folk, der ikke kan bruge deres sæsonkort.

Se FCK's tifo før sidste derby:



FCK køber svensk back tilbage

Begriber ikke nederlag: Rosenborg og Bendtner sables ned efter chokresultat

Danske hooligans trapper op til krig